Tager man sig en tur gennem København i disse dage, vil man med høj sandsynlighed notere sig den store mængde vejarbejde.

Nu går Københavns Kommune så til angreb på entreprenørerne bag vejarbejdet, ledt an af overborgmester Frank Jensen (S) og teknik- og miljøborgmester Morten Kabell (Enh), der vil gøre det dyrere for entreprenørerne, hvis deres vejarbejde bliver forsinket. Det skriver Berlingske.

Samtidig vil de to politikere have, at kommende udbud ikke bare skal afgøres på pris, men også på hastighed.

Udmeldingen kommer, efter at de københavnske politikere tidligere har kritiseret entreprenørerne, der beskyldes for at sænke hastigheden på arbejdet til gene for borgere og erhvervslivet.

»Vi har hele tiden haft fokus på pris alene, når vi har udbud på nogle af vores store byggerier. Nu vil vi have endnu mere fokus på, at man ikke bare bruger vores byggepladser som en slags buffer, når man ikke har andet at lave. Vi skal sørge for, at tid også bliver en faktor,« siger Frank Jensen ifølge Berlingske.

Som det ser ud i dag, er der ingen konsekvenser for entreprenørerne, hvis de ikke bygger færdigt til tiden. Det skal der laves om på, mener Morten Kabell, der vil begynde at lange dagbøder over disken, hvis entreprenørerne fortsætter med at sylte vejarbejdet.

Hvert år bliver der givet 10.000 tilladelser til vejarbejde i København, og det betyder, at der gennemsnitligt er 500 steder, hvor der er gang i vejarbejde.

Den nye udbudsmodel kan dog betyde, at anlægsarbejdet i kommunen på den korte bane vil blive dyrere.

»Vi er opmærksomme på, at det her kan gå hen og gøre kommunens anlægsarbejder dyrere. Men det er en udgift, vi tager med, og de beregninger, vi har lavet, viser, at det samlet vil være en ganske pæn gevinst for samfundsøkonomien i hovedstaden,« siger Morten Kabell til Berlingske.